Diari Oficial de la Generalitat Valenciana


Sumari del DOGV 3925, del 25-01-2001 (2001/323)

ACORD de 21 de desembre de 2000, de la Comissió Territorial d'Urbanisme de Castelló, relatiu a la modificació puntual núm. 1 del Pla General de Castellfort.
------------------------------------------------------------------------------------------------------------------------------------------------------------

### Dades del document

Número de DOGV
:   3925

Data del DOGV
:   25-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/323


Data del document
:   21-12-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Castellfort
    * pla d'urbanisme

ACORD de 21 de desembre de 2000, de la Comissió Territorial d'Urbanisme de Castelló, relatiu a la modificació puntual núm. 1 del Pla General de Castellfort. [2001/X323]
  
Vist l'expedient relatiu a la modificació puntual núm. 1 del Pla General de Castellfort, i de conformitat amb els següents:
  
Antecedents
  
Primer. El Ple de l'Ajuntament de Castellfort va acordar exposar al públic la modificació per acord de 16 de juny de 2000, cosa que es va dur a terme per mitjà d'anuncis inserits en el diari Mediterráneo d'11 d'agost de 2000, i en el Diari Oficial de la Generalitat Valenciana de 29 d'agost de 2000. Transcorregut el període d'informació al públic, durant el qual es va presentar una al·legació, el ple va aprovar provisionalment la modificació en la sessió de 5 d'octubre de 2000, després d'això es remet per a aprovació definitiva el 2 de novembre de 2000.
  
Per mitjà de l'escrit de 7 de novembre de 2000, el Servei Territorial d'Urbanisme va sol·licitar un informe de la Direcció Territorial de la Conselleria de Medi Ambient.
  
Segon. El projecte consta de memòria i plans.
  
Tercer. L'objecte del projecte és introduir dues alteracions en l'ordenació del Pla General del municipi de Castellfort, aprovat definitivament el 25 de maig de 1999. Les alteracions són les següents:
  
A. Esmena d'error al carrer de la Verge.
  
Durant la redacció del Pla General, i a petició de l'Ajuntament, es va augmentar una illa per a transformar en solar un sòl privat de 60 m2 que figurava com a vial en el projecte de delimitació del sòl urbà. El dit augment no es va efectuar en la seua totalitat, ja que només es van qualificar com a sòl privat 34 m2 i es van deixar per error 26 m2 com a vial. Aquesta qualificació de vial no es corresponia amb la topografia, ja que pel fort desnivell que hi ha entre els dos carrers no és possibles la seua obertura. A més, en deixar només 34 m2 edificables, la parcel·la era inedificable. Tot això indica clarament que es va tractar d'un error.
  
Per mitjà d'aquesta modificació es pretén corregir l'error patit, i es qualifica la totalitat dels 60 m2 com a edificable. Tenint en compte les circumstàncies descrites, l'Ajuntament considera que no es produeix un increment d'edificabilitat que exigisca compensació de dotacions.
  
B. Canvi de la situació de la depuradora.
  
El Pla General establia una reserva de sòl dotacional per a la ubicació de la depuradora. No obstant això, una vegada efectuat el projecte de la depuradora s'ha considerat que aquella ubicació no era idònia. Amb aquesta modificació se situa la reserva de sòl al lloc en què es preveu la construcció de la depuradora.
  
Quart: El 7 de desembre de 2000 s'ha emés un informe per part de la Direcció Territorial de la Conselleria de Medi Ambient.
  
Fonaments de dret
  
Primer. La tramitació de la modificació ha sigut correcta, de conformitat amb allò que s'ha establit en els articles 38 i següents de la LRAU.
  
Segon. La documentació està completa, a l'efecte del compliment d'allò que s'ha establit en l'article 27 de la LRAU.
  
Tercer. L'apartat A de la modificació puntual núm.1 del Pla General de Castellfort suposa una xicoteta variació en un punt de l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos al sòl urbà o del traçat d'uns vials s'emmarca clarament dins de la discrecionalitat del planejament urbanístic, i gaudeix, en aquests casos, l'administració d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per això, quan es tracte d'aquestes determinacions, aquella discrecionalitat ha de ser actuada per l'Ajuntament, des de la representació que li conferiex la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (LRAU) arreplega clarament aquesta línia jurisprudencial. Així, l'article 40 d'aquesta llei autonòmica, darrere explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interès formulada pel municipi des de la seua pròpia representativitat. Com s'indica en el preàmbul de la LRAU, aquesta Llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar, en aquest cas, a dur a terme un control de mera legalitat del contingut de la modificació. En el cas que ens ocupa la modificació s'ajusta a criteris de racionalitat i de millora de l'interès públic i no vulnera cap precepte legal, per això no s'ha de posar cap inconvenient a la seua aprovació.
  
Quart. L'apartat B de la modificació puntual núm.1 del Pla General de Castellfort suposa el canvi en la ubicació inicialment prevista de la depuradora. En relació amb aquesta modificació s'ha emés el 7 de desembre de 2000 un informe per part de la Direcció Territorial de la Conselleria de Medi Ambient, en el qual s'indica el següent:
  
«1. L'expedient presentat preveu el canvi d'ubicació d'una reserva de sòl prevista en el Pla General d'Ordenació Urbana de Castellfort per a la construcció de la depuradora municipal. La situació proposada d'aquesta reserva de sòl s'ubica als voltants del nucli urbà, i es manté la classificació urbanística d'aquest.
  
2. La ubicació presentada per a aquesta reserva de sòl no afecta les vies pecuàries classificades del terme municipal de Castellfort, segons classificació aprovada per Ordre de la Conselleria d'Agricultura i Medi Ambient de data 29 de setembre de 1995 i publicada en el Diari Oficial de la Generalitat Valenciana de data 3 de novembre de 1995.
  
3. Les parcel·les elegides presenten característiques agrícoles, en bancals de cultius herbacis de secà i abandonats. El projecte no afecta comunitats botàniques o faunístiques d'especial interès mediambiental o espècies protegides endèmiques, en perill d'extinció o de distribució escassa o puntual en l'àmbit de la Comunitat Valenciana. No afecta espais naturals que requerisquen especial protecció.
  
4. El projecte no afecta el domini públic hidràulic».
  
A la vista del contingut d'aquest informe, no hi ha obstacle a l'aprovació definitiva d'aquesta modificació.
  
Cinqué. De conformitat amb allò que s'ha establit en els articles 8.A i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament la modificació puntual núm.1 del Pla General de Castellfort.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».
  
Castelló de la Plana, 21 de desembre de 2000.- El secretari de la Comissió Territorial d'Urbanisme: Fernando Renau Faubell.